C 214/82
RO
Jurnalul Oficial al Uniunii Europene
16.6.2023
Miercuri, 18 ianuarie 2023
C. întrucât coerența între politicile interne și cele externe ale UE este o parte indispensabilă a unei politici eficiente și credibile a UE în domeniul drepturilor omului;
D. întrucât Uniunea crede cu tărie și sprijină pe deplin multilateralismul, o ordine internațională fundamentată pe norme, care se bazează pe respectarea dreptului internațional, procese democratice și setul de valori, de principii și de norme universale, inclusiv cele prevăzute în Carta ONU, care ghidează statele membre ale ONU și relațiile dintre ele;
E. întrucât egalitatea de gen este o valoare fundamentală a UE; întrucât dreptul la egalitatea de tratament și la nediscriminare este un drept fundamental consacrat în tratate și în Cartă și ar trebui respectat întru totul; întrucât dreptul la integritatea persoanei este de o importanță capitală în temeiul articolului 3 din Cartă; întrucât integrarea dimensiunii de gen și abordarea intersecțională ar trebui deci implementate și incluse ca principiu orizontal în toate activitățile și politicile UE;
F. întrucât creșterea autoritarismului, a iliberalismului, a populismului și a încălcării drepturilor omului în întreaga lume reprezintă o amenințare la adresa ordinii internaționale bazate pe norme, precum și a valorilor și principiilor pe care se întemeiază Uniunea; întrucât, în prezent, potrivit Indicelui democrației 2021, mai puțin de jumătate din populația lumii (45,7 %) trăiește „într-un anumit tip” de democrație și peste 37 % trăiește în guverne autoritare;
G. întrucât terorismul rămâne una dintre cele mai grave amenințări la adresa păcii și a securității internaționale și constituie o încălcare clară a drepturilor omului și a libertăților fundamentale;
H. întrucât pandemia de COVID-19 a cauzat regrese în ceea ce privește protecția drepturilor omului în întreaga lume, ca urmare a instrumentelor și politicilor aplicate sub pretextul limitării răspândirii sale, care, în multe cazuri, au fost legate de pierderea principiilor democratice ale unor state;
I. întrucât urgențele de mediu, inclusiv cele care provin din schimbările climatice și defrișări, generează încălcări ale drepturilor omului și afectează nu numai persoanele din imediata vecinătate, dar și întreaga omenire; întrucât în ultimii ani s-a înregistrat o creștere a numărului de asasinate, de agresiuni și de alte forme de violență împotriva persoanelor care apără drepturile omului, mediul și accesul populațiilor la terenurile lor și la resursele naturale ale acestora; întrucât schimbările climatice și degradarea mediului sunt două probleme urgente și interconectate care stau la baza dezvoltării durabile și a exercitării drepturilor omului la nivel mondial;
J. întrucât criza energetică, combinată cu criza producției cu care se confruntă Europa, poate duce la creșterea sărăciei și a vulnerabilității pe continentul european, cu un impact care poate submina drepturile omului;
K. întrucât încălcările drepturilor la libertatea de gândire, de conștiință și religioasă, inclusiv ale dreptului de a crede sau de a nu crede, de a avea opinii teiste, agnostice sau ateiste, de a-și schimba sau de a-și abandona religia și de a-și exprima public propria credință dau naștere la situații de opresiune, de conflict și de război în întreaga lume,
Tendințele generale și provocările globale pentru democrație și drepturile omului
1.
reafirmă universalitatea și indivizibilitatea drepturilor omului, precum și demnitatea inerentă fiecărei ființe umane; accentuează, în această privință, angajamentul său ferm de a răspunde provocărilor la adresa drepturilor omului în UE și la nivel mondial și reiterează datoria UE și a statelor sale membre de a încerca să fie un lider global în promovarea și apărarea drepturilor omului, a libertăților fundamentale și a democrației, în conformitate cu valorile fondatoare ale Uniunii;
2.
insistă asupra faptului că apărarea drepturilor omului, a libertăților fundamentale și a demnității fiecărei persoane trebuie să fie piatra de temelie a politicii externe a Uniunii; încurajează ferm Uniunea, în acest sens, să depună eforturi pentru un angajament ambițios continuu de a pune în permanență apărarea drepturilor omului în centrul tuturor politicilor UE și de a spori coerența dintre politicile interne și cele externe ale UE în acest domeniu;